de-emphasis
Store norske leksikon,Teknologi og industri,Elektronikk,Elektronikk
De-emphasis er en funksjon i en FM-radiomottager som har til oppgave å dempe de høye tonene (diskanten) i det mottatte lydsignalet.
Virkemåte For å forstå hensikten med denne funksjonen, må vi se sender og mottaker under ett. Før modulasjonen i FM-senderen blir diskanten i lydsignalet forsterket i forhold til de lave tonene (bassen). Dette gjøres fordi de høyeste tonene som regel har mye lavere signalnivå (amplitude) og derfor blir påvirket mest av støy under overføringen. Denne forsterkningen av diskanten i senderen kalles pre-emphasis. Etter demoduleringen i mottageren må de høye tonene dempes like mye som de ble forsterket i senderen for at lydbildet skal bli det samme, og det er denne dempningen som kalles de-emphasis.Støyen som er overlagret de høye tonene blir dempet i samme forhold, slik at vi totalt sett får mindre støy ved høye frekvenser enn om vi ikke hadde pre- og de-emphasis funksjonene. Vi kan derfor betrakte dette som et støyreduksjonssystem. Les mer i Store norske leksikon radio – teknikk